altay_sooktor
Борис Укачин. 

ТӰНДЕГИ КУУЛАРДЫҤ УЧУЖЫН УГАЛЫК. 
 
 Тӱндеги куулардыҥ учужын угарыс,
 Тууларыма кожо јӱре берелик.
 Анда экӱдеҥ экӱ ле болорыс -
 Агару ырыс биске берилген.
 
 Јылдыстарла кожо јылдыс болуп,
 Бийик туулар сынында ойноорысю.
 Чечектерле кожо чечек болуп,
 Чалынга јунунып, таҥды уткыырыс.
 
 Сакыба ӧскӧни- салымыс бирлик,
 Саҥ башка талага сала берелик.
 Јӱрӱмде бир катап јылдыс болорыс,
 Јӱрӱмге бийиктеҥ каткылу кӧрӧрис.
 
 Анда экӱдеҥ экӱ болорыс,
 Агару ончозы- сӱӱш ле ырыс!
 Јажыл ӧлӧҥ јапашта конорыс,
 Јайым куулардыҥ учужын угарыс.
 
1979 ј.